2012.gada 24.aprīlī Noteikumi Nr.286

Rīgā (prot. Nr.22 19.§)

**Grozījumi Ministru kabineta 2003.gada 29.aprīļa noteikumos Nr.235 "Dzeramā ūdens obligātās nekaitīguma un kvalitātes prasības, monitoringa un kontroles kārtība"**

Izdoti saskaņā ar

Pārtikas aprites uzraudzības

likuma 4.panta otro un ceturto daļu

un 19.panta piekto daļu

Izdarīt Ministru kabineta 2003.gada 29.aprīļa noteikumos Nr.235 "Dzeramā ūdens obligātās nekaitīguma un kvalitātes prasības, monitoringa un kontroles kārtība" (Latvijas Vēstnesis, 2003, 81.nr.; 2005, 197.nr.; 2006, 4.nr.; 2007, 54.nr.; 2008, 79.nr.; 2009, 121., 157.nr.; 2010, 101.nr.) šādus grozījumus:

1. Izteikt 14.punktu šādā redakcijā:

"14. Ja, nosakot dzeramā ūdens mikrobioloģiskos rādītājus (1.pielikums), ūdens paraugā atrod *Escherichia coli*, enterokokus vai koliformas baktērijas, dzeramā ūdens piegādātājs dzeramo ūdeni nekavējoties pārbauda atkārtoti."

2. Aizstāt 34. un 35.1 punktā vārdus "Vides ministrija" (attiecīgā locījumā) ar vārdiem "Vides aizsardzības un reģionālās attīstības ministrija" (attiecīgā locījumā).

3. Izteikt 37.punkta ievaddaļu šādā redakcijā:

"37. Dzeramā ūdens laboratorisko pārbaudi veic laboratorijā, kura akreditēta sabiedrības ar ierobežotu atbildību "Standartizācijas, akreditācijas un metroloģijas centrs" Latvijas Nacionālajā akreditācijas birojā (turpmāk – akreditācijas birojs) atbilstoši normatīvajiem aktiem par atbilstības novērtēšanas institūciju novērtēšanu, akreditāciju un uzraudzību un par kuru publicēta informācija akreditācijas biroja mājaslapā internetā ([www.latak.lv](http://www.latak.lv/)) vai kura ir akreditēta citā Eiropas Savienības dalībvalsts akreditācijas institūcijā. Dzeramo ūdeni pārbauda ar metodēm, kas norādītas šo noteikumu 3.pielikumā, ņemot vērā, ka:".

Ministru prezidents V.Dombrovskis

Veselības ministra vietā –

aizsardzības ministrs A.Pabriks